b'\n_START_ARTICLE_\nKanu\n_START_PARAGRAPH_\nKan\xc3\xba je vrsta \xc4\x8dolna. Ime izvira iz poimenovanja severnoameri\xc5\xa1kega (kanadski) indijanskega \xc4\x8dolna, ki je bil najve\xc4\x8dkrat izdelan iz lesenega ogrodja in oplate iz lubja, tesnjen pa z drevesno smolo. Ime kanu se uporablja danes za razli\xc4\x8dne \xc4\x8dolne, od tradicionalnih \xc4\x8dolnov obvodnih ljudstev do \xc4\x8dolnov za zabavo in \xc5\xa1port. Skupna zna\xc4\x8dilnost kanujev je razmeroma odprt trup in poganjanje z enojnim (enolistnim) veslom ali odganjanje s palico. Praviloma veslo nima opore na \xc4\x8dolnu; vesla\xc4\x8d dr\xc5\xbei veslo prosto z obema rokama._NEWLINE_Za rekreacijske kanuje je zna\xc4\x8dilno sedenje na klopci. Tekmovalci v kanuju na divjih vodah kle\xc4\x8dijo na obeh kolenih in se z zadnjico opirajo na sede\xc5\xbe ali klopco, tako, da imajo popoln nadzor nad lego \xc4\x8dolna. Tekmovalci na mirnih vodah kle\xc4\x8dijo na enem kolenu, z drugo nogo pa se odganjajo ob zavesljaju nazaj, drugih opor pa nimajo._NEWLINE_Nekoliko druga\xc4\x8den \xc4\x8doln je kajak. Za kajak je zna\xc4\x8dilno nizko sedenje, predvsem pa uporaba dvojnega vesla - vesla z dvema lopatama. Za bolj\xc5\xa1e obvladovanje \xc4\x8dolna imajo kajaki za divje vode \xc5\xa1e notranje opore za bedra ali kolena in stopala._NEWLINE_Skupna zna\xc4\x8dilnost kajakov in kanujev je, druga\xc4\x8de kot pri \xc5\xa1tevilnih drugih \xc4\x8dolnih na vesla, da vesla\xc4\x8d gleda v smeri vo\xc5\xbenje, kar je pomembno pri lovu iz \xc4\x8dolna in nujno za vo\xc5\xbenjo po divjih vodah. Vesla\xc4\x8d obrnjen nazaj pa lahko bolje izrabi mo\xc4\x8d mi\xc5\xa1ic celega telesa._NEWLINE_Sodobni leseni kanuji so sestavljeni iz reber iz tr\xc5\xa1ega, pro\xc5\xbenega lesa (jesen, brest) in lahke oplate, na primer iz smrekovine. Oplata je na rebra pribita, na primer z bakrenimi zakovicami. Obliko ohranjajo vzdol\xc5\xbene in povezovalne letve. Klju\xc4\x8dna sestavna dela sta \xc5\xa1e sprednja in zadnja krivina in\xc2\xa0\xc2\xbbsr\xc4\x8dek\xc2\xab. Vodotesnost dose\xc5\xbeejo s platneno prevleko, prepojeno z oljno barvo.'